**Kemaraan Raksasa** (Cina ringkas: 大跃进code: zh is deprecated ; Cina tradisional: 大躍進code: zh is deprecated ; pinyin: *Dàyuèjìn*) di Republik Rakyat China (RRC) ialah sebuah rancangan ekonomi dan sosial yang dilaksanakan pada tahun 1958 hingga 1961, kononnya bertujuan menggerakkan keramaian penduduk di China untuk menyegerakan transformasi negara dari ekonomi agraria menjadi masyarakat komunis moden melalui proses pemertanian, pengindustrian dan pengkolektifan. Mao Zedong memimpin kempen yang berdasarkan Teori Daya Keluaran ini, dan terus memperhebatnya setelah diberi amaran badai kekacauan akibat kekurangan biji-bijian. 

Antara perubahan terbesar yang diterima oleh penduduk luar bandar di China termasuk proses pengkolektifan pertanian mandatori yang diperkenalkan secara bertingkat-tingkat. Pertanian persendirian diharamkan, dan sesiapa yang mengerjakannya dilabelkan sebagai penentang revolusi lalu dijatuhkan hukuman. Sekatan terhadap penduduk luar bandar dikuatkuasa melalui sesi perjuangan awam, tekanan sosial, dan keganasan. Pencatuan makanan juga dilaksanakan, sehingga adakalanya menyebabkan penduduk luar bandar hanya menerima kurang 250g (separuh *jin*, 8.82 auns) makanan bijian sehari. Kemaraan Raksasa berkesudahan dalam malapetaka yang mencetuskan kebuluran berleluasa yang menyebabkan kira-kira 20 juta orang kehilangan nyawa.

Latar
-----

Pada Oktober 1949, selepas tumpasnya Kuomintang, Parti Komunis China mengisytiharkan penubuhan Republik Rakyat China. Tuan tanah dan para petani kaya terpaksa menyerahkan tanah milik mereka untuk diagihkan semula di kalangan petani miskin. Jenis-jenis tanaman yang dilabelkan "penuh kejahatan" oleh pihak Parti seperti candu, dimusnahkan lalu diganti dengan tanaman lain seperti padi. Ahli-ahli Parti hebat membahaskan pengagihan semual ini. Paksi sederhana dalam Parti dan ahli Politburo Liu Shaoqi berhujah bahawa perubahan sewajarnya dilakukan beransur-ansur dan apa-apa langkah pengkolektifan kaum tani harus menunggu sehingga tibanya pengindustrian yang diharapkan menyediakan jentera pertanian untuk memajukan perladangan. Paksi pimpinan Mao Zedong yang lebih radikal setuju bahawa cara terbaik untuk membiayai pengindustrian adalah kerajaan menguasai bidang pertanian, dan dengan itu memonopoli pengedaran dan bekalan tanaman, sekaligus membolehkan kerajaan membeli hasil tani pada harga rendah lalu menjualnya pada harga yang lebih tinggi, untuk mengutip modal yang diperlukan untuk mengindustrikan negara.

Setelah didapati bahawa dasar ini tidak disambut baik oleh para petani, dicadangkan pula bahawa para petani wajar dikawal oleh Parti melalui penubuhan kolektif pertanian yang juga memudahkan perkongsian peralatan dan haiwan penarik. Dasar ini dilaksanakan secara beransur-ansur dari tahun 1949 hingga 1958, bermula dengan penubuhan "pasukan bantuan bersama" yang setiap satunya terdiri daripada 5-15 isirumah, diikuti "koperasi pertanian asas" yang dianggotai 20-40 isirumah pada tahun 1953, dan "kooperatif tertinggi" 100-300 keluarga pada tahun 1956. Pembaharuan ini tidak disambut baik oleh para petani kerana biasanya dilaksanakan dengan mengarahkan mereka untuk bermesyuarat dan kekal dalam tempat mesyuarat selama berhari-hari ataupun berminggu-minggu sehingga mereka "bersukarela" menyertai kolektif.

Selain perubahan ekonomi ini, Parti melaksanakan perubahan sosial besar di kawasan desa, termasuk pembasmian segala institusi dan upacara keagamaan dan mistik yang diganti dengan perjumpaan politik dan sesi propaganda, di samping cubaan meningkatkan mutu pendidikan luar bandar dan taraf wanita (membolehkan wanita memulakan perceraian jika berhasrat) dan menamatkan amalan ikat kaki, perkahwinan kanak-kanak dan ketagihan candu. Pasport dalaman (sistem *hukou*) diperkenalkan pada tahun 1956, untuk menyekat perjalanan tanpa kebenaran sewajarnya. Keutamaan tertinggi diberikan kepada proletariat di bandar yang menyambut penciptaan negara kebajikan.

Fasa pertama pengkolektifan tidak begitu berjaya, apatah lagi berlakunya kebuluran berleluasa pada tahun 1956, tetapi jentera propaganda Parti masih mengumumkan hasil tuaian semakin meningkat. Paksi sederhana dalam Parti, termasuk Zhou Enlai, berhujah agar amalan pengkolektifan dihentikan. Pendirian paksi sederhana diperkukuh oleh "ucapan rahsia" oleh Nikita Khrushchev pada tahun 1956 yang mendedahkan kezaliman Joseph Stalin sambil menekankan kegagalan dasar-dasar pertaniannya termasuk pengkolektifan di Kesatuan Soviet.

Pada tahun 1957, Mao menjawab ketegangan dalam Parti dengan menggalakkan kebebasan bersuara dan mengkritik dengan Kempen Seribu Bunga. Apabila ditinjau kembali, sesetengah pihak mendakwa bahawa inilah dalih untuk membolehkan pembidas rejim, khususnya golongan cendekiawan tetapi juga ahli-ahli bawahan parti yang kritis terhadap dasar pertanian, untuk memperkenalkan diri mereka. Apatah lagi, dikatakan bahawa Mao menyebelahi pihak yang kurang tolak ansur setelah dasarnya menerima tentangan hebat. Selepas itu, lebih kurang 500,000 orang diusir dalam kempen Anti-Haluan Kanan yang berjaya melenyapkan segala pembangkang dalam Parti atau pakar pertanian terhadap perubahan yang dilaksanakan dalam Kemaraan Raksasa.

Setelah habisnya Rancangan Ekonomi Lima Tahun pertama pada tahun 1957, Mao mula meragui sama ada jalan sosialisme yang diambil oleh Kesatuan Soviet adalah sesuai untuk China. Beliau membidas tindakan Khrushchev menarik balik dasar Stalin serta dirimaskan oleh pemberontakan di Jerman Timur, Poland dan Hungary, di samping persepsi bahawa Kesatuan Soviet sedang mencari-cari cara "hidup bersama secara aman" dengan kuasa Barat. Oleh itu, Mao yakin bahawa China harus mengikut jalan Komunisme sendiri.

Menurut Jonathan Mirsky, seorang sejarawan dan wartawan yang mengkhusus dalam hal-ehwal China, pemencilan China dari kebanyakan negara lain di dunia, di samping [[Perang Korea], telah memecutkan serangan Mao terhadap musuh-musuh setempatnya, sehingga mempengaruhi pemesatan rekaannya untuk membangunkan ekonomi di mana rejim menikmati faedah maksimum dari pencukaian luar bandar.

Sebelum Kemaraan, para petani mengusahakan tanah-tanah kecil milik sendiri, sambil memegang amalan tradisi yang berkaitan dengan pasaran, baik perayaan, jamuan, mahupun menyembah nenek moyang. Mulai tahun 1954, para petani digalakkan membentuk dan menyertai kolektif, yang kononnya meningkatkan kecekapan mereka tanpa kehilangan tanah atau mengekang mata pencarian. Walau bagaimanapun, pada tahun 1958, pemilikan persendirian dilarang sepenuhnya, dan semua isi rumah seluruh China dipaksa menyertai komun kendalian kerajaan. Mao bertegas bahawa komun-komun tersebut mesti menghasilkan lebih tanaman untuk dibekalkan kepada bandar serta memperoleh tukaran asing untuk eksport.

Kesan
-----

Kemaraan Raksasa difahami ramai di luar China sebagai sebuah bencana ekonomi dan krisis kemanusiaan yang sewajarnya bergelar "Keunduran Raksasa" yang menjejaskan negara China pada tahun-tahun berikutnya. Sebaik sahaja pihak berkuasa perancangan menerima statistik yang tertokok tambah, arahan dikeluarkan untuk mengalihkan sumber manusia dari pertanian ke industri. Jumlah kematian lebihan rasmi yang dicatat di China sepanjang zaman Kemaraan Raksasa adalah 14 juta, tetapi para cendekiawan menganggarkan bilangan mangsa kebuluran di antara 20 dan 43 juta.

Tahun 1959 hingga 1962 dikenali sebagai "Tiga Tahun Pahit" dan Tiga Tahun Bencana Alam. Ramai pegawai tempatan dibicarakan dan dihukum mati di khalayak awam kerana menyebarkan maklumat salah.

Thaxton menilai kesan kebuluran terhadap para penduduk desa dengan ulasan ini: "Para orang kampung... sudah mengaitkan sosialisme dengan kebuluran, dan ejen-ejen parti dan negara ibarat bayangan maut."

### Kebuluran

Sejak awal 1980-an, para pengutuk Kemaraan Raksasa semakin hebat dengan hujah-hujah mereka. Kakitangan kerajaan A.S. Judith Banister menerbitkan sebuah rencana berpengaruh dalam *China Quarterly*, dan semenjak itu anggaran setinggi 30 juta kematian akibat Kemaraan Raksasa menjadi-jadi dalam akhbar A.S. Wim F Wertheim, profesor emeritus dari Universiti Amsterdam, membidas perangkaan yang dibentangkan itu kerana kekurangan sokongan saintifik. Pihak-pihak yang membidas pendirian itu menyatakan pelbagai hasil penyelidikan oleh Aird (1982), Ashton et al. (1984), Peng (1987) dan sebagainya, yang bertujuan menyatakan kuantiti dalam impak Kemaraan Raksasa pada demografi. Masalahnya, semua cendekiawan ini menunjukkan anggapan mengenai kadar kelahiran yang digunakan dalam unjuran kematian akibat kebuluran yang paling banyak petikannya. Anggapan ini menyukarkan usaha menyukat jumlah kematian setepat-tepatnya.

Dr Ping-ti Ho, profesor sejarah di Universiti Chicago dan seorang pakar demografi China, dalam buku berjudul *Studies on the Population of China, 1368-1953* (Harvard East Asian Studies No 4, 1959), turut menyatakan berbilang-bilang kepincangan dalam banci 1953 yang menjadi asas kepada unjuran kematian akibat kebuuran, tetapi juga mengakui kekurangan sumber yang lebih tepat.

Pengulas buku *Mao: The Unknown Story* karangan Jung Chang dan Jon Halliday sering memetik hasil kaji selidik ini sebagai bukti bahawa kiraan mayat mereka berdua (38 juta) mungkin dibesar-besarkan. Sebuah hasil kajian 1,100 muka surat oleh Yang Jisheng, seorang ahli parti komunis lama dan wartawan agensi berita Xinhua, menyatakan jumlah kematian Kebuluran Besar China pada 36 juta. Bukunya yang berjudul *Tombstone* mencabar pendirian rasmi Parti Komunis bahawa kebuluran tersebut terutamanya disebabkan "Tiga Tahun Bencana Alam" serta jujur menyalahkan dasar-dasar Mao, seperti mengalihkan pekerja pertanian kepada penghasilan keluli daripada bercucuk tanam, sambil mengeksport hasil tanaman ke luar negeri.

Yang memperhatikan bahawa para pegawai parti tempatan tidak mengambil peduli terhadap bilangan rakyat jelata yang mati kebuluran di keliling mereka, kerana keutamaan mereka adalah penghantaran hasil tanaman yang dikehendaki oleh Mao untuk melangsaikan hutang berjumlah 1.973 bilion yuan kepada Kesatuan Soviet. Di Xinyang, ada orang yang mati kebuluran di pintu gudang bijian. Mao enggan membuka pintu jelapang negara sambil menafikan laporan kekurangan makanan serta menuduh para petani menyorok hasil tanaman.

Seperti kebuluran di Kesatuan Soviet pada tahun 1932–33, para petani terkurung dalam kampung masing-masing yang kebuluran akibat sistem pendaftaran isirumah, dan kesan-kesan kebuluran yang paling teruk diarahkan terhadap musuh-musuh rejim. Sesiapa yang dilabelkan "unsur hitam" (ketua agama, puak haluan kanan, petani kaya, dsb.) di mana-mana kempen diberikan keutamaan terendah dalam peruntukan makanan, maka dibiarkan mati beramai-ramai. Lebih-lebih lagi, bukan semua kematian akibat Kemaraan Raksasa disebabkan kebuluran, kerana ramai yang diseksa dan dibunuh oleh pegawai komunis kerana gagal memenuhi kuota tanaman.

### Kesan kepada ekonomi

Pada zaman Kemaraan Raksasa, ekonomi China mula-mulanya bertumbuh. Penghasilan besi meningkat 45% pada 1958 dan 30% lagi dua tahun seterusnya, tetapi menjumam pada tahun 1961, dan tidak mencapai semula tahap 1958 sehingga tahun 1964. 

Dalam dasar agraria, kegagalan bekalan makanan ketika Kemaraan Raksasa diatasi oleh pembubaran pengkolektifan secara beransur-ansur pada 1960-an yang membayangkan lagi pembubaran pengkolektifan secara menyeluruh di bawah kempimpinan Deng Xiaoping kelak. Ahli sains politik Meredith Jung-En Woo berhujah: "Tidak boleh dinafikan lagi, rejim gagal bertindak tepat pada masanya untuk menyelamatkan nyawa berjuta-juta petani, tetapi apabila bertindak, ia akhirnya mengubah mata pencarian beratus juta orang petani (secara sederhana pada awal 1960-an, tetapi berkekalan selepas pembaharuan Deng Xiaoping selepas tahun 1978.)"

### Kesan pada martabat Mao

Mao meletak jawatan sebagai Pengerusi Negara RRC pada tahun 1959, sambil bersedia bertanggungjawab terhadap kegagalan Kemaraan Raksasa, namun beliau mengekalkan jawatannya sebagai Pengerusi Parti. Liu Shaoqi (Pengerusi RRC baru) dan Deng Xiaoping (Setiausaha Am Parti) ditugaskan memulihkan ekonomi. Dasar Kemaraan Raksasa dikutuk hebat di persidangan parti di Lushan di wilayah Jiangxi, terutamanya oleh Menteri Pertahanan Kebangsaan Peng Dehuai yang rimas dengan kesan buruk yang mungkin dibawa oleh dasar-dasar Mao terhadap pemodenan angkatan bersenjata. Peng berhujah bahawa "pengutamaan politik" tidak boleh menggantikan undang-undang ekonomi dan dasar ekonomi yang realistik; sesetengah pemimpin parti juga ditegur kerana cuma "melompat selangkah ke dalam komunisme." Setelah bertengkar di Lushan, Peng Dehuai yang dikatakan menerima galakan Nikita Khrushchev untuk menentang Mao, digulingkan lalu diganti oleh Lin Biao.

Setelah Mao meninggal dunia dan bermulanya pembaharuan ekonomi China pimpinan Deng Xiaoping, kerajaan China semakin berani mengakui Kemaraan Raksasa sebagai malapetaka ekonomi serta menanggapnya berpunca daripada pujaan tokoh Mao Zedong, di samping mengakuinya sebagai salah satu kesalahan besar yang dilakukannya sejak penubuhan RRC.

Rujukan
-------

1. ↑  Tao Yang 2008, pp. 1-29
2. ↑  Chang, Jung and Jon Halliday, p. 435
3. 1 2 3 4 5  Mirsky, Jonathan. "The China We Don't Know," New York Review of Books Volume 56, Number 3 · February 26, 2009
4. ↑  Peng Xizhe (彭希哲), "Demographic Consequences of the Great Leap Forward in China's Provinces," *Population and Development Review* 13, no. 4 (1987), 639-70.  
For a summary of other estimates, refer to link
5. ↑  *Chinese Village, Socialist State* By Edward Friedman, Kay Johnson, page 243, as seen in Google Book Search
6. ↑  Mao and Lincoln (Part 2): The Great Leap Forward not all bad[*pautan mati kekal*], Asia Times, 1 April 2004 (dicapai pada 3 Julai 2006)
7. ↑  Verna Yu. *Chinese author of book on famine braves risks to inform new generations.* The New York Times, 18 November 2008
8. ↑  Anne Applebaum. *When China Starved.* The Washington Post, 12 Ogos 2008
9. ↑  Mark O'Neill. A hunger for the truth: A new book, banned on the mainland, is becoming the definitive account of the Great Famine. Diarkibkan 2009-04-27 di Wayback Machine South China Morning Post, 2008-7-6.
10. ↑  Jasper Becker. *Hungry Ghosts: Mao's Secret Famine.* Holt Paperbacks, 1998. ISBN 0-8050-5668-8 p. 81
11. ↑  Benjamin A. Valentino. *Final Solutions: Mass Killing and Genocide in the Twentieth Century* Cornell University Press, 2004. p. 127. ISBN 0-8014-3965-5
12. 1 2 3  Valentino 2004, p. 128.
13. ↑  *The Political Ecology of Famine: The North Korean Catastrophe and Its Lessons*PDF (807 KiB), Meredith Woo-Cummings Diarkibkan 2013-11-29 di archive.today, ADB Institute Research Paper 31, Januari 2002. URL dicapai pada 3 Julai 2006

### Bibliografi

* Chang, Jung and Jon Halliday. (2005) *Mao: The Unknown Story*, Random House.
* Tao Yang, Dennis. (2008) "China's Agricultural Crisis and Famine of 1959–1961: A Survey and Comparison to Soviet Famines." Palgrave MacMillan, *Comparatrive economic Studies* 50, pp. 1–29.
* Thaxton. Ralph A. Jr. (2008) *Catastrophe and Contention in Rural China: Mao's Great Leap Forward Famine and the Origins of Righteous Resistance in Da Fo Village*. Cambridge University Press.

Bacaan selanjutnya
------------------

* Li Zhisui. *The Private Life of Chairman Mao*, 1996.
* Jasper Becker. *Hungry Ghosts: Mao's Secret Famine.* Holt Paperbacks, 1998. ISBN 0-8050-5668-8
* Philip Short, *Mao: A Life.* Owl Books, 2001. ISBN 0-8050-6638-1
* E. L Wheelwright, Bruce McFarlane, and Joan Robinson (Foreword), "The Chinese Road to Socialism: Economics of the Cultural Revolution."

*This article incorporates public domain text from the United States Library of Congress Country Studies.* - China
* WERTHEIM, Wim F. *Third World whence and whither? Protective State versus Aggressive Market.* Amsterdam: Het Spinhuis, 1995. 211 pp. ISBN 90-5589-082-0
* Yang, Dali. *Calamity and Reform in China: State, Rural Society, and Institutional Change since the Great Leap Famine*. Stanford University Press, 1996.
* Li, Wei, and Dennis Tao Yang. 2005. The Great Leap Forward: Anatomy of a Central Planning Disaster. Journal of Political Economy 113 (4):840-877.
* Bachman, David. 1991. Bureaucracy, Economy, and Leadership in China: The Institutional Origins of the Great Leap Forward. New York: Cambridge University Press.
* Macfarquhar, Roderick. 1983. Origins of the Cultural Revolution: Vol 2. Oxford: Oxford University Press.

Templat:Economy of the People's Republic of China

Pautan luar
-----------

* Great Leap Forward Diarkibkan 2013-06-11 di Wayback Machine

Templat:Marxist & Communist phraseology